Kutcsan

Kutcsan (japánul 倶知安町 Kutcsan-csó) város Siribesi Alprefektúrában, Hokkaidóban, Japánban. Kutcsan a Jótei-hegytől északra helyezkedik el, Szapporótól nagyjából 50 km-re nyugatra. Kutcsan Siribesi Alprefektúra székhelye. 2017. április 30-án a város becsült lakossága 15 573 fő volt, a népsűrűsége pedig 60 fő/km². A város teljes területe 261,24 km². Kutcsan a Niszeko területről, egy télisport-központoknak otthont adó területről és az itt eső porhóról, valamint a burgonyatermeléséről és burgonyatermékeiről ismert. Történelem Kutcsan neve ainu eredetű. A név ku-san-i szót próbálja utánozni, melynek jelentése „A hely, ahol a csatorna folyik”, azonban olyan vélemény is létezik, mely szerint a név a kucsa-an-nai szóból származik, melynek jelentése „Egy vadászkunyhó patakja”. A Meidzsi-kor alatt a hokkaidói kormányzat felméréseket végzett, hogy a szigeten mely területek lehetnek ígéretesek. Kutcsan területe is ilyen volt, azonban itt nagy területen császári erdők helyezkedtek el, ezért hivatalos engedély kellett a területen való munkák megkezdéséhez, melynek megszerzésében nagy érdemei voltak Jamada Kazuónak és Komacu Uszaburónak, akik vázlatos térképet készítettek a területről és meghatározták az itt található fák számát. 1892-ben Tokusima prefektúrából származó, a közeli Joicsiben letelepedett emberek kezdtek a város területén földet művelni. 1893-ban megalapult Kutcsan, a városháza 1896-ban nyílt meg; addig Abuta falu hivatala volt felelős az igazságszolgáltatásért. 1904-ben megindult a vasúti közlekedés Kutcsanban. A 20. század elején megnőtt a külföldi igény a különböző termények iránt, amelyek exportálásának köszönhetően a város jelentős fejlődésen ment keresztül ezen időszakban. Kutcsan 1916-ban hivatalosan város lett. Később a turizmus vált jelentőssé a város gazdaságában, főként a síközpontok miatt, amelyek idővel nemzetközileg is egyre ismertebbek lettek. 1964-ben a város testvérvárosi megállapodást kötött a svájci St. Moritz-cal, mely szintén hozzájárult a síközpontok fejlődéséhez. Földrajz A város Szapporótól kb. 50 km-re nyugatra fekszik egy völgyben, melyet hegységek vesznek körül. A fontosabb hegyek a Niszeko Annupuri, az Ivaonopuri, a Nitonupuri, a Weisshorn, és a Jótei-hegy, amelyek közül több aktív vulkán. A város legmagasabb pontja a Jótei-hegyen található, kb. 1898 m-es tengerszint fölötti magassággal. (A Jótei-hegy is aktív vulkán) A város fontosabb vízfolyásai a Siribecu-folyó és a Kutózan-folyó, a város déli részén található a Hangecu-tó. A város Akaigava, Niki, Kjóva, Rankosi, Niszeko, Makkari, Kimobecu, és Kjógoku településekkel határos. Klíma Kutcsan a világ leghavasabb városai közé tartozik, évi átlagos több, mint 10 m hóeséssel. A télies időjárás kora novembertől kora áprilisig tart. A leghavasabb hónap január, amikor átlagosan 2,9 m hó esik - január a leghidegebb hónap is. Kutcsan klímája a besorolás szerint nedves kontinentális. Kutcsanban 4 jól elkülöníthető évszak van, meglehetősen rövid tavaszi és őszi időszakokkal. A nyár enyhe, a hőmérséklet ritkán haladja meg a 30 °C-ot. Gazdaság A városban kifejezetten jelentős a turizmus, főként a síközpontokat illetően. A város növénytermesztésének nagy részét a burgonya adja, de a bab is jelentősebb helyet foglal el a termények közt. Kutcsan Japán 15. legnagyobb burgonyatermelő települése a legújabb adatok szerint. Oktatás Középiskolák Hokkaidó Kutcsan Középiskola Hokkaidó Kutcsan Mezőgazdasági Középiskola Különlegességek Kutcsan nevezetes a burgonyatermeléséről és burgonyából készült termékeiről. Ezen termékek közül nevezetes a goszecu-udon, egy burgonyalisztből készült tészta. Látványosságok Hangecu-tó Jótei-hegy A Niszeko-terület és síközpontjai Misima-szan lángvirágkertje Frontier Art Farm Ogavara Sú Művészeti Múzeum Kutcsani Természettörténeti Múzeum Közlekedés Autópálya 5-ös Nemzeti Útvonal 276-os Nemzeti Útvonal 393-as Nemzeti Útvonal Vasút Hakodate Fővonal: - Hirafu–Kutcsan - Korábban az Iburi Vonal is kiszolgálta Kutcsant, de ez a vonal 1986-ban bezárásra került. A tervek szerint a Hokkaidó Sinkanszennek Kutcsanban is lesz egy állomása. A sinkanszen a Honsún található Aomori és Szapporo közt fog közlekedni a tervek szerint. Légiközlekedés A városhoz legközelebbi nagyobb repülőtér a Sincsitosze nemzetközi repülőtér, Kutcsantól körülbelül 2 órányi autóútra. Testvérvárosok St. Moritz, Graubünden kanton, Svájc Galéria Jegyzetek Fordítás Ez a szócikk részben vagy egészben a Kutchan, Hokkaido című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.